Pročko, Jozef, poslanec NR SR (2024-10-23):
Milé kolegyne, milí kolegovia, som veľmi rád, že túto rozpravu sledujú aj ľudia z ministerstva športu, čo sa týka, pán minister, som rád, že aj pán Krišanda, váš štátny tajomník sleduje túto rozpravu. Pán Krišanda napísal práve na Facebook: „Pozerám rozpravu, takú znôšku prázdnych, neodborných fráz od opozície som už dávno nepočul. A toto sú tí odborníci športu?“ No, ja musím povedať, že Dávid je aktívny športovec, pani Nash bola riaditeľkou odboru. Áno, boli ste riaditeľka odboru na ministerstve školstva, máte FTVŠ skončenú, ja mám skončenú FTVŠ. Pán Krišanda, váš štátny tajomník, je džudista. Nebudem hovoriť o jeho odbornosti, ale ja by som povedal, že pán štátny tajomník by, viete, trošičku nech tak zvažuje, že naozaj, že aj tí športovci, ktorí sú v opozícii, by mali mať právo sa vyjadriť, tak vysvetlite mu to, keď s ním budete, lebo on je naozaj odborník, ale na to, aby svoju dcéru zamestnal vo Vranove nad Topľou ako prednostku okresného úradu, to je pán odborník, podpredseda, odišiel. Nebude nám, nechýba vám? Dobre, môžeme aj bez Danka. Takže pán minister, prosím vás pekne, naozaj ako, samozrejme, určite tam máte odborníkov. Fond na podporu športu... A ešte tam napísal, prepáčte, musím povedať, čo on tam napísal, to je veľmi dôležité, že „nič od nich nepočuť, len že sa v športe kradne“. No, ja som to nepovedal, ani nikto tu nepovedal. Takže povedzte mu, že nech si aj uši vyšpricuje džudista, možno keď búchali ho tam o zem, tak mu tam tie uši zapchalo. A napísal, že „tak čo, funkcionári športových zväzov, dokedy sa necháte na seba tak kydať“. Pán minister, viete o tom, čo sa dialo na lyžiarskom zväze, ako sa tam delili peniaze? Viete? Viete alebo neviete? Neviete. Dobre, tak si to zistite. A to sú naozaj tie toky peňazí. Ja schvaľujem, naozaj tento fond je super vec, super vec. Aj vedľa mňa sediaci Dušan Galis určite vám povie, že naozaj podpora mladých futbalistov, mladých športovcov z tohto fondu je skvelá, jedinečná, fantastická. Ale zase o tom rozhodujú ľudia. O tých peniazoch, ktoré sa rozdeľujú, rozhodujú ľudia. To, kde ich, tie peniaze zoberú, ja som rád, že ich našli, lebo konsolidujú, nedajú všetko tomuto Kaliňákovi, 700 mil. na zbrane, ale dajú aj ľuďom, čo je super, super. Čiže nebudú kšeftovať len so zbraňami na Ukrajinu. Pred voľbami bolo, že ani náboj Ukrajine. Teraz už ide 700 mil. Kaliňákovi. Ale som rád, že aj do športu niečo, som rád, že do športu niečo ide. Ale ľudia o tom rozhodujú. A ja mám skúsenosti a ne... a naozaj veľmi zlé skúsenosti s tým, ako ľudia na zväzoch rozdeľovali tie peniaze. A tu je aj to, pán minister, že ako a komu vy budete dávať tie peniaze. Lebo za mnou sediaci pán Danko mal vo svojej strane už takých, ktorí boli obvinení za kšefty a za to a, žiaľbohu, žiaľbohu, Slovenská národná strana by si mala dať na... a teraz sa ospravedlňujem, mala dať namiesto toho orla straku, pretože naozaj to, čo sa tam dialo a deje, je veľmi-veľmi pre mňa podozrivé, veľmi podozrivé. A v športe, tam sa dobre rabuje, tam sa dobre peniaze ulievajú. Čiže vy naozaj ako minister športu, prosím vás veľmi pekne, prosím vás, dohliadnite na to, odhliadnuc od Danka, ak sa viete od neho, viete sa od neho trošku dať? Neviete, dobre, nevadí mi to. Takže ak by ste sa vedeli od neho trošku odsunúť, tak spravodlivo tie peniaze rozdeľovať z tohto ministerstva, pretože toto je, toto je to, čo potrebuje. Preto Češi, však Maďari, preboha, Maďari, veď Orbán je Ficov vzor. To je pajtáš jeho najlepší Orbán a tam to robia, tam tie peniaze do toho športu idú. Aj keď teda podľa mňa aj ten Orbánik si tam dobre na tom zaryžuje, ale tam idú tie peniaze. A tu tie peniaze, tu tie peniaze majú ísť konkrétne, spravodlivo, bez toho, žeby si to funkcionári rozoberali a funkcionári niektorí, niektorí si to rozoberali. Veď sa spýtajte, veď choďte do tých zväzov a môžme spraviť stretnutie. Ja vám zavolám šesť-sedem ľudí, ktorí vám porozprávajú o tom, ako sa na tých zväzoch peniaze rozdeľovali a ako sa tie peniaze strácali a ako nešli pre tých mladých športovcov. Čiže tento fond naozaj, a už to bolo aj povedané, ja to musím tiež zopakovať, tento fond fungoval dobre. Len je to o ľuďoch, fungoval dobre a potom tie peniaze ďalej sa strácali. A tá kontrola bola zvláštna. Pýtam sa, kto kontroluje kontrolórov? Andrej spravil pff. No, ani Andrej to nevie. Kto kontroluje tých, čo kontrolujú? A tí kontrolóri sú zodpovední podľa vás? Dáte ruku za každého kontrolóra, dáte ruku za kontrolórov, pán minister? No nekývajte hlavou (rečník pokýval hlavou zhora nadol), takto kývajte (rečník pokýval hlavou zľava doprava.) Ja vás chcem poprosiť naozaj úprimne ešte raz. Tento fond, neurobte z neho to, čo robí SNS s Fondom na podporu umenia. Prosím vás veľmi pekne, nechajme tento šport, tento fond, aby naozaj podporoval mladých športovcov, ktorí budú pre Slovensko prínosom, tak ako sú Češi, ako majú Češi výborných športovcov, Poliaci, ako majú Maďari a ako sme mali aj my vynikajúcich športovcov. Nemeňme hymnu, ale meňme myslenie funkcionárov. Ďakujem veľmi pekne.